runetrust/blame-folketinget-dk huggingface dataset:
Hans Andersen (V), 2020-11-17:
Men det er jo ikke svaret til de tusindvis af selvstændige, som ordførerens parti nu vil sende en regning til – de små håndværksmestre rundtomkring, selvstændige af forskellig karakter i forskellige brancher, der nu kan se frem til en regning, fordi ordførerens parti finder, at det med at skabe tryghed om skatten ikke er vigtigt; at man sådan set bare kan sende en regning, og så kan man finansiere et forslag som det her.
Line Barfod (EL), 2006-10-26:
Vi mener, som det også fremgår af høringssvarene fra bl.a. Retspolitisk Forening, at stofmisbrugere skal have samme rettigheder til behandlingsgaranti som alkoholmisbrugere, og at det skal sikres, at man kan komme under behandling, også hvis man sidder i varetægt, og også hvis man er korttidsafsoner.
Flemming Møller Mortensen (S), 2008-05-22:
Hvis man ikke kun lytter til Amnesty Internationals anbefaling, men også til den tibetanske eksilregerings, så er den, at vi skal deltage i OL, optage den kritiske dialog, gå i dialog med de menige kinesere og optage dialogen med medier og journalister derude for at påvirke den demokratiske proces.
Tom Behnke (KF), 2014-05-26:
Det gjaldt bl.a. krav til undervisning, krav til prøverne, vi havde krav til, hvordan man skulle indrette sig, der var skærpede sanktioner, hvis man overtrådte spillereglerne, så vi var sikre på, at de, der nu fik muligheden, holdt sig i skindet og lod være med at overtræde de spilleregler, vi lavede, og ellers ville det i hvert fald få nogle alvorlige konsekvenser.
Thomas Adelskov (S), 2006-12-14:
Lad mig understrege, hvad jeg synes er meget vigtigt, nemlig at det er både lønmodtagerne og arbejdsgiverne på den enkelte virksomhed eller institution, der i fællesskab skal udforme projektet og indsende ansøgningen forankret primært omkring sikkerhedsorganisationerne på virksomheden.
Frank Aaen (EL), 2008-02-21:
Og er det ikke er korrekt, at det sammen med den politik, som jeg ved at De Konservative også har, nemlig at mere ulighed i samfundet er rigtig godt, for det skaber vækst - det var også det, vi kunne høre før; altså, at De Konservative har fået mere ulighed i samfundet - er det, man synes skal drive værket, og er det ikke noget, man kan stå og prale lidt med, når man altså er konservativ?
Martin Henriksen (DF), 2017-11-28:
Jo, jeg kan bekræfte, at vi har vedtaget mange gode stramninger i fællesskab, men jeg kan jo også huske, at statsministeren på et tidspunkt sagde, at vi skulle tage imod 1.000 kvoteflygtninge fra EU – så vidt jeg husker, var det 1.000 – fordi den tyske kansler Merkel mente, at det var en god idé
Margrethe Vestager (RV), 2004-10-26:
Jeg synes, det er dybt utilfredsstillende i forhold til det samarbejde, som vi plejer at have, at vi på den måde skal opfatte aftalen som fuldstændig glat og uden invitation, uden antydning af vilje til at udfolde, hvad aftalen går ud på, før lovforslagene ligger efter høringsprocessen.
Eyvind Vesselbo (V), 2013-02-05:
Det er jo fint, at borgeren så får ret, hvis borgeren har ret i sin klage, men det er jo ikke fint, hvis en meget, meget stor del af de ting, der bliver behandlet i kommunerne, så også ender med, at kommunerne har taget fejl, og derfor er der altså behov for at få strammet op på lovgivningen, på retssikkerheden for den enkelte borger, og det er derfor, jeg synes, den her forespørgselsdebat er vigtig, og jeg håber, at de intentioner, som de to ministre nævnte, og som ligger i de undersøgelser, der er i gang, også efterleves.
Charlotte Fischer (RV), 2006-11-08:
Det kan man regne på, for man kan se, at i dag har patienterne altså udsigt til at vente 2 måneder, før de får den rettighed, og hvis man sætter det ned til 1 måned, vil der være et vist antal flere patienter, og det vil betyde en stigning på ca. 67 pct. flere potentielle brugere.
Torsten Schack Pedersen (V), 2011-10-26:
Det synes jeg er nye toner, i forhold til hvad andre ministre ellers har af ambitioner, når det gælder lige præcis de her felter. Så jeg synes, det virker noget flakkende, og det er jo også derfor, at Børsens udgave er interessant at have med, nemlig fordi der står, at statsministeren lover et skattestop.
Søren Krarup (DF), 2002-05-17:
Det er ikke nogen indfødsretslov, nej, men det er ensbetydende med at tage grundlovens ord alvorligt, og samtidig er det et udtryk for viljen til at tage ansvaret for Danmark alvorligt, det, der jo oprindeligt lå i den første indfødsretslovs ord om, at landets børn skal nyde landets brød.
René Skau Björnsson (S), 2006-04-27:
Det kan være svært nok at skulle klare det, når man samtidig skal have styr på følelserne, og derfor kan jeg godt forstå, at den her borger var ekstra frustreret over at opdage, at hans kone simpelt hen var død på det forkerte tidspunkt, om man kan sige det så makabert.
Line Barfod (EL), 2007-10-12:
Jeg har bemærket, at da ordføreren kom med en lang række ting, som det nordiske samarbejde er kendt for, var det mest om erhvervslivet, og derfor vil jeg høre, om ordføreren ikke er enig i, at noget af det, som også i den rapport, der ligger til grund for debatten om Norden som global vinderregion, har været væsentligt for, at Norden er så stærk i dag, er demokrati, en høj grad af lighed, en meget lav magtdistance osv., og at det også er nogle ting, som det er utrolig vigtigt at holde fast i og udbygge, hvis vi skal sikre, at Norden også fremover står stærkt.
Søren Søndergaard (EL), 2004-01-13:
Det er formentlig ikke noget, der kan blive gennemført i morgen, men hvorfor ikke arbejde for, at man skal skrive under på og godkende, at man vil offentliggøre kritik fra Europarådet i sit eget land, ikke bare forstået på den måde, som det også er muligt i dag, at der ligger en rapport et eller andet sted på et støvet kontor i et ministerium, som ingen ser, men offensivt, at man skal forpligte sig til, at den bliver offentliggjort via public service-kanaler i tv?
Lars Boje Mathiesen (NB), 2021-05-04:
Det viser den seneste folkeskolereform fra 2013 , hvor man indførte de her lektiecaféer, som var et helt horribelt forslag, hvor man ville kræve, at elever efter 7 timers undervisning skulle sidde og have lektiehjælp – ja, det var de jo sandsynligvis ikke friske nok til på det tidspunkt, og det var lærerne heller ikke.
Anne Baastrup (SF), 2005-06-16:
Jeg vil derfor godt spørge hr. Hans Andersen, om det ikke på en eller anden måde har gjort indtryk, at vi havde en gruppe af disse døgninstitutioner for spædbørn, der kom og beskrev, dels hvad det er for børn, der er på deres spædbørnshjem, dels risikoen for, om de kunne miste deres faglighed.
Peder Hvelplund (EL), 2017-02-03:
Hvis det er sådan, at man ønsker et opgør med det, så er det sådan set ganske simpelt: Så skal man give et klart budskab til regeringen om, at man ikke støtter, at et sådant krav bliver båret igennem, fordi man så stemmer imod den økonomiaftale, der bliver indgået.
Ole Vig Jensen (RV), 1998-01-14:
Så udgangspunktet er altså de unges interesse og engagement i samfundet og i hinanden, og det kan vi bruge til meget. Det er jo også sådan, at selv om man får en formel ret og kan sidde ligeværdigt som andre repræsentanter i et råd eller i en bestyrelse, er krumtappen for det hele stadig væk dialogen og samarbejdet.
Peter Skaarup (DF), 2020-10-22:
Så vi er nødt til ærligt at fortælle danskerne, og det er vi også nødt til her i Folketinget, hvilken kæmpe betydning det har for vores lands sikkerhed, at vi har efterretningstjenester: at vi har Forsvarets Efterretningstjeneste, og at vi har Politiets Efterretningstjeneste.
Rune Lund (EL), 2007-03-28:
Alligevel er stoffet tilladt i Danmark, fordi det er tilladt i EU, og så må Danmark ikke indføre skrappere regler end dem, der gælder i EU, altså indføre et forbud mod de her fytosteroler i rugbrød, for så er det en konkurrenceforvridende foranstaltning.
Annette Vilhelmsen (SF), 2015-02-05:
Hvis vi vil tiltrække kvalificeret udenlandsk arbejdskraft og ikke mindst tiltrække udenlandske virksomheder og videnspersoner, er det derfor helt afgørende, at vi kan tilbyde rammer, som faktisk kan sikre et velfungerende hverdagsliv for nogle personer, der kommer til Danmark mere eller mindre varigt.
Bente Dahl (RV), 2005-11-29:
Når vi ser på det, så kan vi selv sikre os en ensartet høj kvalitet ved at belyse området med forsøg, de forsøg, som vi netop med det bredt indgåede finanslovforlig, som også Det Radikale Venstre er med i, har sat midler af til, nemlig 3 mio. kr. i 4 år.
Villy Søvndal (SF), 2000-05-10:
»Vil ministeren oplyse, hvor stor en andel af de godt 70.000 personer, der årligt tilgik marginal- og socialgruppen i 1998, som ikke kan forventes at komme tilbage på arbejdsmarkedet, medmindre vi får et mere rummeligt arbejdsmarked og en forbedret forebyggende indsats?«
Marianne Jelved (RV), 2003-12-02:
Det har vi ikke i sinde at løbe fra, men vi er også overbeviste om, at dem, vi har indgået aftale med, er interesseret i, at de uddannelser er så gode som overhovedet muligt, og derfor er der jo heller intet, der skulle gøre, at man ikke kan arbejde med lovgivningen.
Per Clausen (EL), 2011-05-31:
I mange år var det sådan her i Folketingssalen, at man som oppositionspolitiker blev anklaget for at være sur, men jeg prøver så alligevel at sige til statsministeren, at jeg faktisk var glad under hans tale i dag, hans afsluttende tale, for en mand, der kan stille så mange spørgsmål i løbet af så kort tid, er en oppositionspolitiker efter min smag.
Villy Søvndal (SF), 1998-10-07:
Jeg vil ikke udelukke, at også SF vil stemme for et militært angreb på Serbien, ligesom vi tidligere har været med til at stemme for militære indgreb - vi gjorde det sidst i Bosnien med hensyn til SFOR-styrken - men vil bare sige, at netop med den kompleksitet i baghovedet, som jeg også forstår at hr. Peter Duetoft anerkender, lige præcis i den situation er det jo helt afgørende, at det er verdenssamfundet, der regulerer det.
Rasmus Prehn (S), 2019-02-28:
Der er et flertal i Folketinget, som lagde fast, længe inden man lavede finanslov for 2020, at der var et projekt, der skulle gennemføres, og at der var anvist finansiering, og så er det op til regeringen som den udøvende magt at gøre det, der er flertal for i Folketinget.
Poul Nødgaard (DF), 2001-05-15:
Jeg synes, det er en helt, helt gal prioritering, når man ikke bare siger: Det er flot og godt, nu får vi et nyt operahus, og så må vi få tingene til at køre på Gamle Scene med hensyn til skuespillet og balletten osv. Jeg kunne også godt tænke mig at spørge ...
Sophie Løhde (V), 2022-10-06:
Jeg synes i virkeligheden, det er enormt udansk, at et flertal herinde i Folketinget i ramme alvor synes, det er en god idé, at vi skal putte unge mennesker ned i nogle kasser, hvor deres livsvalg, for så vidt angår uddannelse, skal afgøres af, hvad der tikker ind om måneden på deres forældres lønseddel.
Mette Gjerskov (S), 2020-03-11:
Men en af de ting, som jeg ikke helt hørte en præcis melding på fra Venstre, var hele det spørgsmål, vi diskuterer lige nu, hvor regeringen foreslår at sige: Okay, ude lokalt har man virkelig brug for at få lavet nogle løsninger på at få bortskaffet vandet, dvs. også kloakeringsting – i det hele taget at få vandet væk.
Tom Behnke (FP), 1999-04-23:
I den her meget alvorlige sag, hvor vi taler om, at der alene i Danmark hvert år er 14.000 ældre, der falder og får brud på hoften og må indlægges på hospital med store smerter, operation, genoptræning, måske er de endda nødt til efterfølgende at bo på et plejehjem, er det så noget latterligt noget, at man her foreslår et hjælpemiddel, som har vist sig i den grad at have en stor effekt?
Henrik Dam Kristensen (S), 2000-01-11:
Derfor er det også, jeg er glad for at kunne sige til hr. Christian H. Hansen, at hvis jeg ikke husker helt forkert - hvad jeg ikke tror jeg gør - så er det sådan, at fra år 2000 kan man nøjes med at indberette ét sted, og det er jo egentlig ganske fornuftigt, så det, som hr. Christian H. Hansen efterlyser, kan man sige er rettet.
Jørn Jespersen (SF), 1998-02-18:
For det tredje har vi det overordnede hensyn, at vi ønsker en mere tidssvarende styring og ledelse af den statslige del af forbrugerarbejdet, og vores fjerde målsætning er at sikre en maksimal uafhængighed - ikke blot af erhvervsmæssige interesser, men også af politiske påvirkninger fra regering og Folketing - i det daglige arbejde med forbrugerpolitikken.
Tom Behnke (KF), 2012-01-27:
Og jeg tror ikke, at det med den elektroniske fodlænke ligger øverst i skuffen, for vi har opdaget, at hele systemet er imod det og der ikke er nogen, der vil bruge det; det bliver ikke brugt, og det vil sige, at når ikke man vil bruge den mulighed, vi skabte, tror jeg ikke, det er det første, vi stiller forslag om at genindføre.
Kristian Pihl Lorentzen (V), 2010-02-04:
Frivillige initiativer fra branchens side er langt, langt bedre end lovgivning og handleplaner vedtaget her på Christiansborg, og det er mig en gåde, hvorfor SF ikke lader dette fornemme initiativ spredes og fungere i praksis frem for at dosere utidig politisk indblanding og have socialistisk styringsfeber.
Pernille Rosenkrantz-Theil (EL), 2002-11-18:
Det er jo meget fint det her med at øge den arbejdsløses mulighed for at komme i arbejde, som der bliver sagt fra Venstres ordførers side, men så vidt jeg kan se, er der ikke en eneste ekstra arbejdsplads at hente i forbindelse med det her lovforslag.
Kristian Thulesen Dahl (DF), 2020-12-08:
Det fremgår af B.T., at man i Fødevareministeriet har været i gang med at formulere, hvordan man skulle svare på de kritiske spørgsmål, der var, på vegne af den daværende fødevareminister, og det fremgår så af B.T.'s afsløring eller i hvert fald afdækning af mails, at pressechefen i Fødevareministeriet har konsulteret fødevareministerens spindoktor, som så er i dialog med statsministerens stabschef, og at det er stabschefen, der formulerer, hvad der kan gives go på, hvad der kan svares, i forhold til fødevareministerens efterfølgende forklaring til offentligheden.
Mette Gjerskov (S), 2013-12-19:
Men i forbindelse med den her mission, som handler om at fjerne de kemiske våben i Syrien, havde jeg ikke brug for min vandretur frem og tilbage i stuen, fordi det er så entydigt rigtigt, at vi fjerner kemiske våben fra et af verdens allerværste brændpunkter, så de ikke falder i hænderne på nogen og ikke bliver brugt mod børn, der ligger i deres senge om natten.
Rune Lund (EL), 2007-05-30:
Men hr. Naser Khader kan så måske svare på det spørgsmål, som ingen andre ordførere, der står bag det forslag til vedtagelse, som også hr. Naser Khader står bag, har kunnet svare på, nemlig: Hvad er acceptable skader på civile i forbindelse med brug af klyngevåben?
Per Larsen (KF), 2025-09-09:
Når nu ordføreren bryster sig af, at man nu tilbagefører rigtig mange penge til danskerne, så synes jeg måske ikke helt, at regnestykket passer, for det er jo rent faktisk sådan, at vi hver især faktisk har bidraget med 22.000 kr. mere i 2024 ifølge Danmarks Statistik – ung som gammel.
Dorit Myltoft (RV), 2000-03-16:
Hvis en familie har sociale problemer, er det sjældent nok at sætte ind med hjælp og støtte på boligområdet, men hvis en familie har sociale problemer og bor i en nedslidt og overbefolket bolig, vil de sociale problemer med stor sandsynlighed blive forstærket, og dermed bliver det sværere at få hjælp og støtte til at virke.
Louise Brown (LA), 2025-01-30:
Når nu ministeren og regeringen er optaget af – det er alle partier jo i grunden – at få så effektivt et sundhedsvæsen som overhovedet muligt, og der netop også er indgået en aftale, hvor man gerne vil holde patienterne ude af hospitalsvæsenet i det omfang, at det er sikkert og ikke er sundhedsskadeligt, så forstår jeg ikke, hvordan det kan være, at man ikke vil være med til at kigge på det her, når nu vi ved, at ambulanceførerne ikke kan få lov til at sige nej til at tage en patient med på hospitalet, hvis patienten ønsker at komme på hospitalet.
Nick Hækkerup (S), 2021-11-10:
I øvrigt har Justitsministeriet allerede den 3. november oplyst Folketinget om, at ministeriet er bekendt med, at Minkkommissionen den 25. oktober anmodede TDC, som er statens teleudbyder, om at udlevere materialet om specifikke medarbejderes sms-korrespondance til brug for kommissionens undersøgelse.
Martin Henriksen (DF), 2018-12-13:
Bakker man op om, at man går ind og ændrer i de enkelte paragraffer i udlændingeloven, sådan at når sagsbehandlerne sidder ude i Udlændingestyrelsen og skal vurdere, om man skal inddrage opholdstilladelsen i de konkrete sager, vil det alt andet lige blive nemmere for dem at nå frem til den konklusion, at man skal inddrage opholdstilladelsen i stedet for at sige, at de får en ny midlertidig opholdstilladelse?
Mette Frederiksen (S), 2004-10-22:
Når vi nu er så privilegerede, at vi på én dag har to forespørgselsdebatter om ligestilling, synes jeg, der kan være god mening i at sørge for, at de to debatter bliver koblet sammen, og derfor synes jeg også, det er væsentligt endnu en gang at understrege, at vi ikke har ligestilling i Danmark, og at det kræver, at vi også fra Folketingets side tør lovgive mere konsekvent og tør gøre noget ved de problemer, der findes, hvis vi skal have et samfund med mere ligestilling.
Søren Søndergaard (EL), 2002-04-04:
Hr. Jeppe Kofod må argumentere. Og så vil jeg sige til hr. Jeppe Kofod, at hr. Jeppe Kofod ikke skal beklage, at hr. Jeppe Kofod brugte EU-landene som parameter for, hvem der ville være med til at gøre noget eller ej, for det var jo lige præcis, hvad hr. Mogens Lykketoft gjorde.
Jesper Petersen (S), 2015-04-28:
Hr. Kristian Thulesen Dahl sagde til Jyllands-Posten den 4. april – jeg har papirer med for at citere direkte: Når det handler om reformer, går det meget ofte ud på at skære ned i folks ydelser, i førtidspensionen, kontanthjælpen, dagpengene osv.
Anne Valentina Berthelsen (SF), 2020-11-11:
Vi har jo sådan set i SF længe ment, at der ville være perspektiver i et moderat muslimsk land i EU, specielt sikkerhedspolitisk på grund af situationen i Mellemøsten, men også for at understøtte en intern, positiv udvikling i Tyrkiet og forholdene for mindretallene i landet, og derfor har vi egentlig også støttet tætte relationer og tyrkiske optagelsesforhandlinger med EU i mange år.
Andreas Steenberg (RV), 2020-05-20:
Og det er jo interessant, for vi har normalt talt om, at integration handler om at komme i beskæftigelse, og det vil sige, at det faktisk kan være, at det er nogle af dem, der i hvert fald arbejdsmarkedsmæssigt er blevet mest integreret, som også er blevet mest smittet, fordi de arbejder inden for nogle områder, hvor man bliver mere udsat for smitte end inden for andre områder.
Carl Andersen (LA), 2025-02-18:
Mange af de her ældre udlejningsejendomme, som er underlagt meget hård huslejeregulering, forsvinder lige så langsomt fra det danske boligmarked, fordi vi er inde i det her Folketing har vedtaget en masse af regler, der gør det muligt at renovere sig ud af de her boliger, for ellers bliver de simpelt hen alt for nedslidte.
Naser Khader (KF), 2010-03-04:
Det, jeg forholder mig til, er – nu har jeg ikke talt med alle tibetanere – lederen, Dalai Lama, der har opbakning af flertallet af tibetanerne, der siden 1988 har sagt, at det, man gerne vil, er religiøs, politisk og kulturel autonomi og ikke løsrivelse.
Poul Erik Dyrlund (S), 1998-12-04:
Er det ikke sådan, vil jeg spørge hr. Kramer Mikkelsen, at Socialdemokratiet hermed lever fuldstændig op til det, der er blevet sagt i valgkampen, nemlig at vi ville give en garanti for, at folk kunne gå på efterløn, uanset om de bliver syge eller ej.
Karen J. Klint (S), 2005-12-01:
Så lad os få nogle debatter om det under udvalgsarbejdet og måske få ministeren i samråd om nogle ting, så vi kan få afdækket, hvor det er, vi læser lovforslaget lidt nøjsomt, hvis det er det, jeg kan se på ministerens kropssprog at vi måske gør, og hvor det er, det virkelig tonser igennem med øget retssikkerhed også i forbindelse med de konkrete tilbud.
Lene Espersen (KF), 2008-10-21:
Jeg vil så også gerne understrege her, og det vil jeg også gerne medvirke til for at berolige Socialdemokraterne under udvalgsbehandlingen, at vi naturligvis meget nøje har overvejet de retssikkerhedsmæssige betænkeligheder, der måtte være ved, at man nu kan meddele patent på engelsk, hvor kun patentkravet er oversat til dansk.
Lars Løkke Rasmussen (V), 2010-10-07:
Må jeg ikke først sige, at når jeg sagde, at jeg har respekt for dem, der ikke går ind for individuelle patientrettigheder, var det bare for at udtrykke respekt for alle her i salen, også de politikere, der sad her i salen, da oppositionen var regering, og hvor man kæmpede med næb og kløer mod tanken om at give individuelle patientrettigheder og sætte patienten foran systemet.
Per Clausen (EL), 2011-03-22:
Ud over det der med, at 25 m-zonen måske er lidt tilfældigt valgt, er det i hvert fald indvendingen fra vandværkerne, at den måde, man har skruet det sammen på med erstatning, sådan set ikke er så galt med hensyn til det, man skal betale i erstatning.
Svend Erik Hovmand (V), 2003-11-04:
Men jeg har refereret, hvad jeg har læst i aviserne og i øvrigt hørt om det konservative landsrådsmøde, og sådan som jeg har opfattet det, har diskussionen gået på, hvordan Det Konservative Folkeparti forestiller sig en situation i fremtiden, men hvis man i øvrigt er i tvivl, så synes jeg da, man skal spørge Det Konservative Folkeparti om denne sag.
Lars Løkke Rasmussen (M), 2024-04-16:
Og i den udmærkede forberedelse til mig, som mit udmærkede ministerium har lavet, er der jo ligesom lagt op til, at vi behandler hvert forslag i dets egen ret, og så bliver det meget repetitivt, kan man sige, at udtrykke en forståelse for intention osv.
Morten Messerschmidt (DF), 2020-06-11:
Her har vi jo fået et notat fra Kommissionens juridiske tjeneste, som jeg efter 10 år i Europa-Parlamentet kan sige bliver betragtet som et eller andet mellemstadie mellem paven og Vorherre – altså, det er jo ikke bare sådan nogle ligegyldige folk – som siger, at det her dokument rent faktisk har juridisk gyldighed.
Sophie Hæstorp Andersen (S), 2010-03-03:
Jeg er da med på, at der er masser af steder, hvor jeg mener Sundhedsstyrelsen har gjort et godt stykke arbejde, og det er helt på det rene, men jeg synes også, at der er områder, der lugter af, at der ikke kun er taget hensyn til faglige interesser, men i høj grad også erhvervsfaglige interesser.
Karsten Nonbo (V), 2013-02-07:
Derfor er jeg også glad for, at vi nu måske er lidt i gang med den fjerde lempelse her fra justitsministerens side, og det på baggrund af, at der er faldet en dom, den såkaldte Urbandom, hvor man går imod os, fordi man siger, at der er proportionalitetsforvrængning i en sag, vi har haft rejst her i Danmark.
Karsten Lauritzen (V), 2017-10-10:
Det er jo fuldstændig rigtigt, som hr. Dennis Flydtkjær siger, at jeg som minister har forsøgt at pakke det her ind i retssikkerhedspakke III, og det er, fordi jeg som minister har en dagsorden, som handler om sikre ret og rimelighed og retssikkerhed i den måde, skattevæsenet fungerer på.
Sandra Elisabeth Skalvig (LA), 2024-11-07:
Men jeg kan bare ikke forstå, hvorfor Moderaterne så er så skeptiske og kritiske over for konkrete ting i vores forslag frem for at være åbne over for at se på det og se på, at vi i fællesskab finder en løsning på at kunne få frasorteret de her ansøgere på en ordentlig måde.
Keld Albrechtsen (EL), 2004-12-02:
Det kan nogle gange være lidt irriterende, for somme tider er det så småt, at det næsten er lidt ærgerligt at være bundet af det princip; man kunne godt få lyst til at protestere lidt ved at stemme imod, men vi må holde os til det saglige, og så bliver vi jo nødt til at støtte den del.
Astrid Krag (SF), 2008-04-16:
Vi har en velfærdsminister, der har været ude at sige, at det ansvar må vi skubbe over på de pårørende og skrive dem ind i lov om social service, og jeg er meget nysgerrig efter at vide, om det er hele regeringens filosofi, eller om ordføreren er enig i, at vi altså står med nogle meget store problemer, som man må tage alvorligt.
Anne Paulin (S), 2020-12-21:
Vi vil da selvfølgelig gerne så højt op som overhovedet muligt, men vi synes jo også netop, det er vigtigt, at vi også tager hensyn til de ting, der står i klimaloven om at gøre det her på en omkostningseffektiv måde og træffe de rigtige beslutninger, der også kan være med til at sikre det.